google/wiki40b huggingface dataset:
Λουδοβίκος ΙΓ΄ της Γαλλίας

Σημαντικός γάμος με την Άννα της Αυστρίας

Τον Νοέμβριο του 1615, σε ηλικία 14 ετών πραγματοποιεί γάμο μεγάλης σημασίας με την πριγκίπισσα των Αψβούργων Άννα της Αυστρίας, κόρης του βασιλιά της Ισπανίας Φιλίππου Γ'. Ο γάμος αυτός επέφερε την στρατιωτική συμμαχία μεταξύ δύο ισχυρότατων Καθολικών δυνάμεων. Δεν μπορούσε να έρθει σε σεξουαλική επαφή πριν τα 18 του χρόνια.
Στην συνέχεια μετά από μερικές αποβολές στην αρχή ήρθε σε συνεχή ένταση με την σύζυγο του, οπότε και οι επαφές τους μηδενίστηκαν. Σε αυτό συντελούσε και ο υποχθόνιος ρόλος του καρδινάλιου Ρισελιέ, στον οποίο είχαν ανατεθεί όλες οι εξουσίες, έχοντας κάνει τον βασιλιά απλά ένα πιόνι του. Έτσι πέρασαν 23 χρόνια προκειμένου να αποκτήσει (1638) τον πολυπόθητο διάδοχο. Δεν υπάρχουν αποδείξεις ότι ο βασιλιάς είχε ερωμένες, αλλά είχαν ακουστεί κάποιες φήμες ότι ήταν αμφιφυλόφιλος με μια σειρά από ερωμένους. Τον διαδέχθηκε ο 4χρονος γιος του Λουδοβίκος, ο γνωστός "Βασιλιάς - Ήλιος", ο μονάρχης με την πιο μακρόχρονη περίοδο βασιλείας σε ολόκληρη την Ευρωπαϊκή ιστορία.
Γεώργιος Α΄ της Βυρτεμβέργης-Μέμπελγκαρτ

Βιογραφία

Ήταν ο δευτερότοκος γιος του Ερρίκου κόμη της Βυρτεμβέργης και της Εύας του Ζαλμ.
Το 1558 απεβίωσε στο κάστρο Κίρκελ σε ηλικία 60 ετών και τον διαδέχθηκε ο μόνος γιος του Φρειδερίκος Α΄.
Ύπατος Αρμοστής της Γροιλανδίας

Ακολουθεί κατάλογος με τους Ύπατους Αρμοστές της Δανίας στη Γροιλανδία.
Στα δανέζικα το αξίωμα ονομάζεται Rigsombudsmand. Έδρα του Ύπατου Αρμοστή είναι το Κοινοβούλιο της Γροιλανδίας (Inatsisartut), όπου επιτρέπεται να απευθύνει ομιλία, όμως δεν επιτρέπεται να ψηφίσει. Ο Ύπατος Αρμοστής εκπροσωπεί την κυβέρνηση της Δανίας στο κοινοβούλιο της Γροιλανδίας (Inatsisartut).
Αρχιδουκάτο της Αυστρίας

Το Αρχιδουκάτο της Αυστρίας (γερμανικά: Erzherzogtum Österreich) ήταν ένα κρατίδιο που δημιουργήθηκε το 1453 μετά την αναβάθμιση σε Αρχιδουκάτο του Δουκάτου της Αυστρίας. Πρωτεύουσα του ήταν η Βιέννη και περιελάμβανε τα εδάφη των σημερινών ομόσπονδων κρατιδίων της Αυστρίας Άνω Αυστρία και Κάτω Αυστρία.
Αποτέλεσε τμήμα της Αγίας Ρωμαϊκής Αυτοκρατορίας έως το 1806 και έπειτα του στέμματος των Αψβούργων και της Αυστριακής Αυτοκρατορίας έως το 1849. Τυπικά διαλύθηκε το 1918 με την κατάρρευση της Αυστροουγγαρίας και τη δημιουργία των επιμέρους ομόσπονδων κρατιδίων της Κάτω και της Άνω Αυστρίας στη νέα Δημοκρατία της Αυστρίας.
Διατηρούσε κοινοβούλιο με 116 βουλευτές από το οποίο εκλεγόταν η εθνική επιτροπή με 7 μέλη και ο πρόεδρος του κοινοβουλίου διορίζονταν από τον αυτοκράτορα που διατηρούσε τον τίτλο του αρχιδούκα.
Χρυσή Ακτή (συνοικία Αμμοχώστου)

Τοποθεσία

Η Χρυσή Ακτή αποτελεί μέρος των Βαρωσίων, δηλαδή της νέας Αμμοχώστου. Στα νότια συνορεύει με τον Άγιος Μέμνων, στα δυτικά με τον Σταυρό, στα βορειοδυτικά με την Αγία Ζώνη και στα βόρεια με τον Άγιο Νικόλαο. Το ανατολικό μέρος της διοικητικής της έκτασης είναι παραθαλάσσιο.
Mirage Studios

Ιστορία

Το Mirage Studios ξεκίνησε τη δράση του το 1983 στο Ντόβερ τού Νιου Χάμσαϊρ, σχεδόν μισό χρόνο πριν την κυκλοφορία του πρώτου κόμικ (TMNT #1), τον Μάϊο του 1984. Κατόπιν εγκαταστάθηκε στο Sharon, CT , όπου έμεινε δύο χρόνια πρωτού μετακινηθεί ξανά ,μόνιμα πλέον , στο Northampton.
Τα Χελωνονιντζάκια είχαν τέτοια επιτυχία που οι δουλειές του στούντιο αυξήθηκαν, και έτσι ο Eastman και ο Laird άρχισαν να προσλαμβάνουν καλλιτέχνες για να τους βοηθάνε. Με τον Steve Lavigne ,ο οποίος ήταν σχολικός φίλος τού Eastman,ως την πρώτη προσθήκη στην ομάδα.
Το 1985, προσέλαβαν ακόμα τον καλλιτέχνη Ryan Brown από το Κλίβελαντ, ο οποίος έμελλε να είναι ο πρώτος μιας σειράς καλλιτεχνών ,εκτός των Eastman και Laird, που θα ασχολούνταν συστηματικα με τα Χελωνονιντζάκια. Τα επόμενα χρόνια προστέθηκαν δύο ακόμα μέλη στην ομάδα, ο σκιτσογράφος Jim Lawson από το Κονέκτικατ και ο Michael Dooney από το New Jersey . Με την προσθήκη αυτών των τεσσάρων στην ομάδα του Κέβιν και του Πήτερ, η σειρά κόμικ με τα Χελωνονιντζάκια επεκτάθηκε τόσο που εκτός της βασικής σειράς βγήκαν και πολλοί άλλοι τίτλοι όπως Tales of the Teenage Mutant Ninja Turtles.Τέλος ο εικονογράφος A.C. Farley ζητήθηκε να κάνει πολλά εξώφυλλα της σειράς ,όπως και διάφορες άλλες εικονογραφίσεις ως μέλος του στούντιο από το 1989 εώς το 2004 οπότε και αποχώρησε για να ανοίξει μια ανεξάρτητη επιχείρηση.
Το 1991, το Mirage Studios εξασφάλισε τη λήψη ασφαλιστικών μέτρων κατά του Counter-Feat Clothing για παρόμοια σχέδια των σκίτσων τους.
Η ομάδα τού Mirage δούλευε έξω από έναν ανακαινισμένο χώρο εργοστασίου στη Φλόριντα της Μασσαχουσέτης. Εκεί έγινε ένα πλήθος εργασιών τους, όπως ο σχεδιασμός των παιχνιδιών της Playmates  και τα κόμικ της σειράς  Archie TMNT ,όλα αυτά μέχρι που η Tundra Publishing πήρε το χτίριο το 1990.
Ο Eastman και ο Laird μαζί με τους Brown, Dooney, Lavigne ,Lawson και Farley  περιόδευσαν εκτενώς τα επόμενα χρόνια,κάνοντας πολλές προσωπικές εμφανίσεις και παρευρέθηκαν σε πολλές εκδηλώσεις για κόμικ στο Ντιτρόιτ,το Σικάγο,τη Χαβάη,το Σαν Ντιέγκο ,το Οχάιο,τη Βοστώνη, και Πόρτσμουθ (Νιου Χάμσαϊρ) μεταξύ πολλών άλλων. Όσο τα Χελωνονιντζάκια συνέχιζαν να γίνονται όλο και πιο δημοφιλή ,προστίθονταν συνεχώς καινούργια μέλη στην ομάδα των δημιουργών. Σε αυτούς ήταν ο Eric Talbot, παλιός συμμαθητής του Eastman και του Lavigne, ο συγγραφέας Stephen Murphy και ο  Dan Berger, φίλος τού Brown,ο οποίος ήρθε από το Οχάιο για να συμμετέχει στο κόμικ Teenage Mutant Ninja Turtles Adventure, Archie Comics. Το 1988, τα μέλη τού Mirage Studios συμμετείχαν στην σύνταξη  τού Νομοσχεδίου για τα Δικαιώματα των Δημιουργών Κόμικ (Creator's Bill of Rights).
Το 2009, στις 21 Οκτωβρίου , ανακοινώθηκε ότι η Viacom αγόρασε όλα τα δικαιώματα από το Mirage για τα Χελωνονιντζάκια, αφήνοντάς τους να εκδίδουν μόνο 18 κόμικ τον χρόνο. Τί θα συμβεί στο μέλλον με το Mirage Studios είναι άγνωστο.
Nestlé

Ιστορία

Ο φαρμακοποιός Ανρί Νεστλέ (γαλλικά: Henri Nestlé) που καταγόταν από την Φρανκφούρτη ίδρυσε το 1860 στο Βεβέ της Ελβετίας την ομώνυμη εταιρεία. Ο Νεστλέ είχε αναπτύξει μια τροφή για μωρά, των οποίων οι μητέρες δεν ήταν σε θέση να τα θηλάσουν. Ο Νεστλέ γρήγορα αντιλήφθηκε ότι η εμπορία του προϊόντος του ξεπερνούσε τα πλαίσια των δυνατοτήτων του. Έτσι, το 1866, δημιούργησε δική του εταιρεία, η οποία, το 1905, συγχωνεύθηκε με την Anglo-Swiss Condensed Milk Company με έδρα το Σαμ (Cham) της Ελβετίας. 
Αργότερα η εταιρία άνοιξε παραρτήματα σε άλλες χώρες όπως το Ηνωμένο Βασίλειο, η Γερμανία και η Ισπανία. Το πρώτο εργοστάσιο στις Η.Π.Α ιδρύθηκε στο Φούλτον της Νέας Υόρκης. Κατά τα τέλη του 19ου αιώνα προϊόντα της Nestlé εμφανίζονται στη Ελλάδα. Σε ελληνική εφημερίδα της εποχής βρίσκεται μια διαφήμιση για το «γαλακτούχον άλευρον Nestlé». Το 1914 η Εταιρεία Nestlé & Anglo – Swiss Condensed Milk Co., Cham & Vevey (Ελβετία) εγκαινίασε τις εγκαταστάσεις της στην οδό Πλούτωνος 1 στην Αθήνα και αποθήκης στον Πειραιά.
Η Nestlé σήμερα είναι μια από τις μεγαλύτερες εταιρείες τροφίμων σε ολόκληρο τον κόσμο, καθώς απασχολεί 265.000 άτομα παγκοσμίως και διαθέτει 481 εργοστάσια σε 87 χώρες και τις πέντε ηπείρους.
Διαθέτει ευρεία γκάμα προϊόντων. Γνωστά προϊόντα της στην Ελλάδα είναι ο στιγμιαίος καφές Nescafe, τα είδη βρεφικής διατροφής "Neslac", "Nan" κ.ά.,. οι σοκολάτες "Crunch", "Smarties" "KitKat", στιγμιαία ροφήματα (Νεσκουίκ), προϊόντα μαγειρικής με την επωνυμία "Maggi", μεταλλικό εμφιαλωμένο νερό ("Κορπή", "Perrier"), παγωτά, προϊόντα για κατοικίδια (όπως τα "Friskies") κ.ά. Η Νεστλέ είναι, επίσης, ο κυριότερος μέτοχος της εταιρείας προϊόντων κοσμητικής "L’ Oreal".

Nestlé Ελλάς

Το 1973 ιδρύθηκε η σημερινή Nestlé Ελλάς που είναι παρούσα και με εργοστάσια παραγωγής στην Ελλάδα. Από την Nestlé Ελλάς προέρχεται η εφεύρεση του διεθνώς γνωστού Φραπέ.
Τον Φεβρουάριο του 2009, η Επιτροπή Ανταγωνισμού επέβαλε στην Nestlé Ελλάς πρόστιμο 29,9 εκατομμυρίων ευρώ, μετά από αυτεπάγγελτη έρευνα στην αγορά προϊόντων καφέ. Σύμφωνα με την Επιτροπή, κατά την πενταετία 2002-2006, η εταιρεία παρεμπόδιζε τις αλυσίδες σούπερ μάρκετ να κάνουν παράλληλες εισαγωγές στιγμιαίου καφέ και να προβάλουν τα ανταγωνιστικά προϊόντα, ενώ παράλληλα απαγόρευε στις καφετέριες και τους διανομείς να προμηθεύονται καφέ από άλλες εταιρίες.
Έντο

To Έντο (江戸 μεταφράζεται ως ακρωτήρια και κόλποι) ή Γέντο είναι το προηγούμενο όνομα της πρωτεύουσας της Ιαπωνίας Τόκυο. Το Έντο ήταν η πρωτεύουσα της δυναστείας Τοκουγκάβα που κυβέρνησε την Ιαπωνία από το 1603 έως το 1868. Κατά τη διάρκεια της περιόδου εκείνης εξελίχθηκε σε μία από τις μεγαλύτερες πόλεις του κόσμου. Στην πόλη αυτή αναπτύχθηκε και άνθησε η δημοφιλής αστική τέχνη ουκίγιο-ε και νισίκι-ε .
Ναντιέζντα Γκρανόφσκαγια

ВИА Гра

Η Ναντιέζντα ήταν τραγουδίστρια στο ρωσο-ουκρανικό συγκρότημα ВИА Гра, από την περίοδο (2000-2002, 2002-2006 και 2009-2011), συνέχισε σόλο καριέρα από το 2011 και έπειτα.

Μέλη σε λίστα

Έρικα Γκέρτσεκ 
 (2013-σήμερα) 
 Μίσα Ρομάνοβα 
 (2013-σήμερα) 
 Αναστασία Κοζεβνίκοβα 
 (2013-σήμερα)
Αλιόνα Βίνιτσκαγια
 (2000-2003)
Ναντιέζντα Γκρανόφσκαγια
 (2000-2002)
(2002-2006)
(2009-2011)
Τετιάνα Νάϊνικ
 (2002)
Άννα Σεντοκόβα 
(2002-2004)
Βέρα Μπρέζνιεβα
 (2003-2007)
Σβiτλάνα Λομπόντα 
(2004) 
Αλμπίνα Τζαναμπάγεβα
 (2004-2012) 
Χριστίνα Κοτς-Γότλιπ
(2006) 
Όλγα Ρομανόφσκαγια
(2006-2007)
Μεσέντα Μπαγκαουντίνοβα
 (2007-2009) 
Τατιάνα Κοτόβα
 (2008-2010) 
Σάντα Δημόπουλος
 (2011-2012) 
Γιέβα Μπουσμινά
(2010-2012).

Προσωπική Ζωή

Η Ναντιέζντα Γκρανόφκαγια έχει δύο παιδιά.
2895 Μέμνων

Φυσικά χαρακτηριστικά

Τα κυρίως φυσικά χαρακτηριστικά του Μέμνονος είναι άγνωστα. Ο Μέμνων περιστρέφεται γύρω από τον εαυτό του μία φορά κάθε 7 ώρες και 30 λεπτά.
Hunter

Έμπνευση και ερμηνεία

Σύμφωνα με την ίδια τη Μπιορκ, οι στίχοι εκφράζουν το πώς αισθάνθηκε υποχρεωμένη να παράγει μουσική εξαιτίας των ανθρώπων που εξαρτιόταν επαγγελματικά από αυτήν. Οι στίχοι "Θα φέρω πίσω τα αγαθά / Αλλά δεν ξέρω πότε" αναφέρονται στη διαδικασία κατά την οποία γράφει τα τραγούδια της. Με τα δικά της λόγια: «Μερικές φορές δεν κάνω πράγματα που οι άνθρωποι με τους οποίους δουλεύω κάνουν - όπως το να ξοδεύουν χρόνο με τις οικογένειές τους και να ζουν μια φυσιολογική ζωή. Πρέπει να απομονωθώ και να βρεθώ σε μια συγκεκριμένη κατάσταση για να γράψω ένα τραγούδι». Μετά την επιτυχία της ως σόλο καλλιτέχνης με το Debut (1993) και το Post (1995) - το πιο προωθημένο άλμπουμ της - άρχισε να αισθάνεται πιο πιεσμένη, καθώς παρατήρησε πως η δημιουργική της παραγωγή επηρέασε άμεσα τη ζωή των γύρω της.
Πάνω σε ένα εμβατήριο ρυθμό, τραγουδά: "Αν το ταξίδι είναι αναζήτηση / Και το σπίτι πρέπει να βρεθεί / δεν σταματώ / πηγαίνω για κυνήγι". Ο Sal Cinquemani από το Slant Magazine σημείωσε την αυτοπαρωδία του προς τη "δική της ειδυλλιακή διάθεση" στους στίχους "Νόμιζα ότι μπορούσα να οργανώσω την ελευθερία / Πώς σκανδιναβικό εκ μέρους μου!" Αυτός ο στίχος συμπεριλήφθηκε σε διάφορες κριτικές. Έχει χαρακτηριστεί ως "ξεκαρδιστικός" και "παράδοξος". Όταν ρωτήθηκε για το νόημα αυτών των στίχων, η Μπιορκ απάντησε: «Στην Ισλανδία πιστεύουμε ότι οι άνθρωποι από τη Σουηδία δεν είναι κουλ και δεν έχουν αίσθηση του χιούμορ, είναι πραγματικά οργανωμένοι. Οπότε νομίζω ότι σε αυτό το τραγούδι κατά κάποιο τρόπο σκεφτόμουν ότι θα μπορούσα να οργανώσω την ελευθερία, κάτι πολύ ανόητο. Αρκετά Σουηδικό, ξέρετε». Ορισμένοι κριτικοί έχουν επίσης προσδιορίσει τους στίχους ως υπαινιγμό σε μια αποτυχημένη σχέση.

Κυκλοφορία

Η Μπιορκ ερμήνευσε το "Hunter" για πρώτη φορά το 1997, στο Tibetan Freedom Concert και αμέσως μετά το κυκλοφόρησε ως προωθητικό σινγκλ διαδικτυακά, πριν την κυκλοφορία του Homogenic. Στις αρχές του 1998 ανακοινώθηκε ότι το τρίτο σινγκλ του Homogenic θα ήταν το "Alarm Call" και αμέσως μετά το "Hunter". Έως το Μάρτιο δεν καθορίστηκε ημερομηνία κυκλοφορίας, ανακοινώθηκε όμως η παραγωγή του βίντεο. Τον Απρίλιο αναβλήθηκαν τα σχέδια για την κυκλοφορία του "Alarm Call" και έτσι επιλέχθηκε πρώτα να κυκλοφορήσει το "Hunter".
Το σινγκλ κυκλοφόρησε αρχικά στη Γαλλία στις 2 Ιουνίου 1998, σε δύο Digipak CD περιορισμένης κυκλοφορίας και διαφορετικά εξώφυλλα. Στις 5 Οκτωβρίου κυκλοφόρησε τελικά και στην Ευρώπη. Στο Ηνωμένο Βασίλειο κυκλοφόρησαν τρία CD για το "Hunter", τα οποία περιελάμβαναν το τραγούδι και την ραδιοφωνική του εκδοχή, τέσσερα ρεμίξ του και μια ζωντανή ερμηνεία του. Είχαν επίσης ένα ρεμίξ του "All Is Full Of Love" και ένα του "So Broken", το οποίο είχε κυκλοφορήσει ως B-side στο "Jóga". Τα τρία CD και μια βιντεοκασέτα με το μουσικό του βίντεο κυκλοφόρησαν ως box set στην Αμερική και το Ηνωμένο Βασίλειο τον Ιανουάριο του 1999. Το "Hunter" συμπεριλήφθηκε αργότερα στο best of άλμπουμ της Μπιορκ Greatest Hits (2002), κατόπιν διαδικτυακής ψηφοφορίας από τους θαυμαστές της.
Τσακώνικος

Περιγραφή

Οι χορευτές παρατάσσονται σε σχήμα ανοιχτού κύκλου και ο πρωτοχορευτής/τρια που κρατάει μαντήλι, ξεκινάει το χορό προς τα δεξιά, με τους υπόλοιπους χορευτές να έχουν δώσει κλίση στα σώματά τους κατά ¾ προς τα δεξιά. Τα χέρια είναι ενωμένα με τέτοιο τρόπο ώστε το δεξί χέρι του δεύτερου χορευτή να είναι κάτω από το αριστερό του πρώτου χορευτή. Έτσι μειώνεται η ελευθερία κινήσεων των χορευτών, μιας και τα χέρια τους βρίσκονται ακινητοποιημένα περίπου στο ύψος της μέσης τους, ενώ τα σώματά τους είναι σε στενή επαφή χωρίς να μπορούν να κάνουν γρήγορα και μεγάλα βήματα. Τα σώματα κινούνται με κυματοειδή κίνηση, σε συνδυασμό με αργά βήματα πίσω-εμπρός, δίνοντας την εικόνα ενός τεράστιου αργού φιδιού.
Σιέρα Λεόνε

Δημογραφία

Ο πληθυσμός της χώρας ανέρχεται σε 7.092.113 κατοίκους σύμφωνα με την απογραφή του 2015. Αποτελείται από 20 αφρικανικές εθνικές ομάδες κατά το 90%, Κρεολούς 10% (απογόνους απελευθερωθέντων σκλάβων της Τζαμάικας που εγκαταστάθηκαν στο Φρίταουν στα τέλη του 18ου αιώνα) και πρόσφυγες από τον πρόσφατο πόλεμο στην Λιβερία. Υπάρχουν, επίσης, λίγοι Ευρωπαίοι, Λιβανέζοι, Πακιστανοί και Ινδοί. Από θρησκευτική άποψη, 60% είναι Μουσουλμάνοι, 10% Χριστιανοί, ενώ το 30% ανήκει σε τοπικά θρησκεύματα. Επίσης, υπάρχουν 2.039 Μάρτυρες του Ιεχωβά και 13.078 Μορμόνοι της Εκκλησίας του Ιησού Χριστού των Αγίων των Τελευταίων Ημερών.
Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2016 του Παγκόσμιου Οργανισμού Υγείας ήταν 53,1 χρόνια (52,5 χρόνια οι άνδρες και 53,8 οι γυναίκες).

Οικονομία

Η χώρα είναι από τις φτωχότερες στον κόσμο, με μεγάλες ανισότητες στην κατανομή του εισοδήματος. Μολονότι διαθέτει αξιόλογα κοιτάσματα ορυκτών και διαθέτει αρκετές καλλιεργήσιμες εκτάσεις και μεγάλα αλιευτικά πεδία, η κοινωνική της δομή είναι υπανάπτυκτη και κοινωνικές ταραχές εξακολουθούν να παρακωλύουν την οικονομική ανάπτυξη. Η σημερινή της οικονομία βασίζεται στη γεωργική καλλιέργεια με παραδοσιακούς και καθόλου αποδοτικούς τρόπους (απασχολείται περίπου το 50% του πληθυσμού), ενώ η βιομηχανία είναι σχεδόν ανύπαρκτη και περιορίζεται σε κάποιες μικρές επεξεργασίες πρώτων υλών για εγχώρια κατανάλωση. Παράγονται ρύζι, καφές, κακάο, καρύδες (και έλαιο), αραχίδες (φιστίκια). Μικρή παραγωγή, επίσης, υπάρχει στην κτηνοτροφία και στην αλιεία. Η εξόρυξη διαμαντιών παραμένει ο μοναδικός τρόπος εισροής ξένου συναλλάγματος, καθώς καλύπτει πάνω από το 50% του συνόλου των εξαγωγών. Η οικονομία της εξακολουθεί να βασίζεται στη βοήθεια που αποστέλλουν διεθνείς οργανισμοί και είναι ιδιαίτερα ευάλωτη στις εσωτερικές αναταραχές. Δεν γίνεται, ακόμη, σοβαρή εκμετάλλευση των κοιτασμάτων βωξίτη και ρουτιλίου (οξειδίου του τιτανίου) που υπάρχουν στην χώρα.

Επικοινωνίες

Το τηλεφωνικό δίκτυο είναι πενιχρό (μόλις 24.000 συνδέσεις). Περισσότερο διαδεδομένη είναι η κινητή τηλεφωνία (περίπου 780.000 συνδέσεις). Υπάρχουν εννέα τοπικοί σταθμοί FM, ένας στα AM και ένας στα βραχέα (SW) ενώ το τηλεοπτικό δίκτυο απαρτίζουν δύο μόνον σταθμοί. Εκτιμάται ότι οι χρήστες του Διαδικτύου είναι περίπου 10.000.

Συγκοινωνίες

Το οδικό δίκτυο καλύπτει μόλις 11.300 χλμ., από τα οποία ασφαλτόστρωση διαθέτουν μόνο τα 900. Χρησιμοποιείται ποτάμιο δίκτυο σε μήκος περίπου 800 χλμ. Δεν υπάρχει σιδηροδρομικό δίκτυο και η χώρα επικοινωνεί με το εξωτερικό με τη βοήθεια 10 αεροδρομίων (ένα μόνο έχει ασφάλτινο διάδρομο) και τριών λιμένων (Φριτάουν, Πεπέλ, Νήσοι Σέρμπρο).Τον Απρίλιο του 2009 η ΕΕ συμπεριέλαβε τη χώρα στον κατάλογο με τους αερομεταφορείς που απαγορεύεται να εκτελούν πτήσεις προς τα 27 κράτη μέλη, για λόγους ασφαλείας. H οδήγηση γίνεται στα δεξιά.

Εκπαίδευση

Δυνατότητα ανάγνωσης και γραφής έχει περίπου το 35% του πληθυσμού. Επίσημη γλώσσα είναι η Αγγλική, ομιλούνται όμως και οι διάλεκτοι Μέντε (στο Νότο) και Τέμνε. Οι Κρεολοί μιλούν την διάλεκτο Κρίο, η οποία είναι ένα συνονθύλευμα λέξεων τοπικών ιδιωμάτων και αγγλικών και είναι κατανοητή από το 95% του πληθυσμού.
MRT 1

Ιστορία

Η πρώτη μετάδοση τηλεοπτικού σήματος στη Βόρεια Μακεδονία έγινε στις 14 Δεκεμβρίου 1964 ως μέρος της περιφερειοποίησης της γιουγκοσλαβικής εθνικής τηλεόρασης (Jugoslavija Radio Televizija). Αρχικά ονομάστηκε TV Skopje. Το δεύτερο κανάλι εξέπεμψε το 1978.
Το 1991, κατά την περίοδο της ανεξαρτησίας της χώρας, το κανάλι διαχωρίζεται από τη γιουγκοσλαβική τηλεόραση και μετονομάζεται σε MTV 1 (Makedonska Televizija 1). Εντάχθηκε στην Ευρωπαϊκή Ραδιοτηλεοπτική Ένωση τον Ιούλιο του 1993. Το 2000, η ​​κυβέρνηση της τότε πΓΔΜ αποφάσισε να δημιουργήσει μια διεθνή έκδοση του καναλιού που να χρησιμεύει ως σύνδεσμος με μέλη της διασποράς και γενικότερα.
Νέο Ταχυδρομικό Ταμιευτήριο

Ταχυδρομικό Ταμιευτήριο

Λίγα χρόνια μετά την ίδρυση της Τράπεζας Κρήτης αποφασίστηκε από την Κρητική Πολιτεία η ίδρυση ενός ακόμα πιστωτικού ιδρύματος στο νησί. Στις 10 Δεκεμβρίου 1900 υπογράφηκε από τον Ύπατο αρμοστή της Κρητικής πολιτείας Πρίγκιπα Γεώργιο ο νόμος 265 περί Ταχυδρομικού Ταμιευτηρίου ο οποίος δημοσιεύτηκε στις 16 Δεκεμβρίου 1900 ενώ η επίσημη έναρξη των εργασιών του έγινε το 1902 στα 20 περίπου ταχυδρομικά γραφεία τα οποία ήταν διάσπαρτα στο νησί.
Η έκδοση του πρώτου βιβλιαρίου του Ταχυδρομικού Ταμιευτηρίου το οποίο ήταν στο όνομα του πρίγκιπα Γεώργιου έγινε τον Απρίλιο του 1903. Το 1909 οι δραστηριότητές του επεκτάθηκαν και στην υπόλοιπη Ελλάδα. Λίγο μετά την ένωση της Κρητικής Πολιτείας με την υπόλοιπη Ελλάδα, το 1914 - 1915 η έδρα του μεταφέρθηκε στην Αθήνα.
Το ταχυδρομικό ταμιευτήριο έπαιξε σημαντικό ρόλο στη χρηματοδότηση δημοσίων έργων κυρίως τη περίοδο του μεσοπολέμου. Προσπάθησε να εμπεδώσει την έννοια της αποταμίευσης στους Έλληνες από την εποχή της ίδρυσής του με διάφορες δράσεις. Έτσι με αφορμή την Παγκόσμια μέρα αποταμίευσης στις 31 Οκτωβρίου κάθε έτους θεσμοθέτησε την ετήσια βράβευση της καλύτερης μαθητικής έκθεσης με θέμα την αποταμίευση.
Το 2002 η εταιρική μορφή του μετατράπηκε, με τον νόμο 3082/2002, σε ανώνυμη εταιρεία ενώ το 2006 του χορηγήθηκε άδεια λειτουργίας πιστωτικού ιδρύματος την οποία δεν είχε αφού λειτουργούσε για χρόνια ως δημόσια υπηρεσία, απευθείας υπαγόμενη στο Υπουργείο Μεταφορών και Επικοινωνιών. Το ίδιο έτος εισήχθη στο χρηματιστήριο αξιών Αθηνών.

Νέο Ταχυδρομικό Ταμιευτήριο

Στις 19 Ιανουαρίου 2013, στα πλαίσια της δημοσιονομικής εξυγίανσής του, το Ταχυδρομικό Ταμιευτήριο διασπάστηκε από το Ταμείο Χρηματοπιστωτικής Σταθερότητας σε "καλή" και "κακή" τράπεζα. Το "καλό" κομμάτι συνέχισε να λειτουργεί υπό την ονομασία «Νέο Ταχυδρομικό Ταμιευτήριο» με στόχο τη μελλοντική πώλησή του σε μία από τις 4 συστημικές τράπεζες, ενώ το "κακό" κομμάτι πέρασε σε διαδικασία εκκαθάρισης.
Τον Ιούλιο του 2013 αποφασίστηκε η πώληση του Νέου Ταχυδρομικού Ταμιευτηρίου στην Eurobank. Η Νομική Συγχώνευση με απορρόφησή του από την Eurobank ολοκληρώθηκε στις 27 Δεκεμβρίου 2013, ενώ η λειτουργική ενοποίηση ολοκληρώθηκε τον Μάιο, με την ενοποίηση και των συστημάτων της πρώην TT Bank.

Δίκτυο Νέο Ταχυδρομικό Ταμιευτήριο

Με σεβασμό στους πελάτες και την ιστορία του Ταχυδρομικού Ταμιευτηρίου, η Eurobank αποφάσισε να κρατήσει το δίκτυο καταστημάτων διακριτό, με σήμανση «Δίκτυο Νέο Ταχυδρομικό Ταμιευτήριο».

Λογότυπα

Το λογότυπο της εταιρείας όπως έχει εξελιχθεί με το πέρασμα του χρόνου.
Εκκλησία του Σάμτσεβρισι

Τοποθεσία

Η εκκλησία του Σάμτσεβρισι είναι χτισμένη σε ένα χαμηλό λόφο στην αριστερή όχθη του ποταμού Τζάμα, στο ανατολικό άκρο του οροπεδίου μεταξύ των κοιλάδων Κύρος και Τζάμα. Λόγω της εξέχουσας θέσης της, η εκκλησία είναι ορατή από την εθνική οδό.  Κοντά στην εκκλησία υπάρχουν τα ερείπια του Φρούριου-Μοναστηριού του Σάμτσεβρισι.

Ιστορία

Η εκκλησία του Σάμτσεβρισι χτίστηκε στις αρχές του 7ου αιώνα. 
Η εκκλησία φέρει δύο Γεωργιανές επιγραφές, γραμμένες στα μεσαιωνικά Γεωργιανά ασομταβρούλι. Η πρώτη, στην ανατολική πρόσοψη, μνημονεύει την κατασκευή ενός υδάτινου καναλιού στο 20ο έτος βασιλείας του Κωνσταντίνου Γ ' της Αμπχαζίας, δηλαδή το 914. Η άλλη, στη νότια πρόσοψη, κάνει αναφορά στον τοπικό ευγενή, Μεραμπ Πανασκερτέλι, ο οποίος ανακαίνισε την εκκλησία στα τέλη του 15ου ή στις αρχές του 16ου αιώνα. 
Τον 16ο αιώνα, κοντά στην εκκλησία κατασκευάστηκε ένα μικρό μονολιθικό εκκλησάκι.
Το κτίριο υπέστη σοβαρές ζημιές από τον σεισμό της 8ης Μαΐου 1940 και το 1950-1953 αποκαταστάθηκε από Γεωργιανούς ειδικούς.

Αρχιτεκτονική

Η εκκλησία είναι μικρή, θολωτή, χτισμένη από λαξευμένα γκριζωπά-ερυθρωπά μπλοκ αμμόλιθων, με εξωτερικές διαστάσεις 9,6 × 8,8 μ, και ύψος που φτάνει τα 10,6 μ. Το σχέδιό της είναι  «ελεύθερο σταυροειδές», με πεταλοειδή αψίδα. Ο θόλος στηρίζεται σε οκταεδρικό τύμπανο, υποστηριζόμενο από τέσσερις μεγάλες και οκτώ μικρότερες κόγχες, και έχει δύο παράθυρα, στα ανατολικά και δυτικά. Η είσοδος στην εκκλησία είναι από τα νότια.
Παράξενες Εικόνες

Ιστορικό

Ένα χρόνο μετά το διπλά Πλατινένιο Χ, η Άννα Βίσση επέστρεψε με το δεύτερο διπλό studio album μετά την Κραυγή. Η αναζήτηση των τραγουδιών καθώς και η τελική επιλογή τους κράτησε πολλούς μήνες. Και είναι η πρώτη φορά μετά το άλμπουμ ''Άννα Βίσση'' του 1981 που περιλαμβάνει περισσότερα τραγούδια και άλλων συνθετών και στιχουργών παρά του Νίκου Καρβέλα.

Στίχοι & Μουσική

Το άλμπουμ περιλαμβάνει 24 νέα τραγούδια και 1 remix. Τα 9 τραγούδια υπογράφει στιχουργικά και μουσικά ο Νίκος Καρβέλας. Στο τραγούδι Εγώ Μωρό Μου τους στίχους έγραψε η Ναταλία Γερμανού και τη μουσική ο Alex Papacostantinou, στο Τρένο στίχους η Σόφη Παπά και μουσική ο Βαγγέλης Βασιλείου, στα Γύρνα, Παραισθήσεις, Σα Χλωμό Το Βλέπω, Στηρίξου Πάνω Μου και Τι Απομένει στίχους έγραψε ο Ηλίας Φιλίππου και μουσική οι Energee ενώ στο Αρκετά μουσική έγραψε ο Χρήστος Γιαννόπουλος, στο Έχω Πεθάνει Για Σένα στίχους - μουσική έγραψε ο Χριστόδουλος Σιγανός, στο Έρημη Πόλη στίχους - μουσική ο Κωνσταντίνος Χριστοφόρου, στο Ξαφνικά στίχους η Γερμανού και μουσική οι P. Lord και V.J Smith, στο Βέλος και Πως Τα Φέρνει Έτσι Η Ζωή στίχους και μουσική έγραψε ο Λευτέρης Καρβέλας, στο Με Μια Συγνώμη στίχους και μουσική η Σόφη Παπά, στο Ο Άντρας Της Ζωής Μου στίχους  ο Νίκος Βαξεβανέλης και μουσική ο Βασίλης Κελαϊδής και στο Δεν Αποφάσισα Εγώ στίχους η Χριστίνα Αλογογιάννη και μουσική ο Στράτος Διαμαντής

Πωλήσεις

Το άλμπουμ Παράξενες Εικόνες έγινε πλατινένιο στην Ελλάδα την πρώτη εβδομάδα της κυλοφορίας του, διπλά πλατινένιο τον Απρίλιο του 2004 . Στην Κύπρο έγινε πλατινένιο επίσης την πρώτη εβδομάδα της κυκλοφορίας του και διπλά πλατινένιο τον Μάιο του 2004 . Στην Τουρκία έγινε Χρυσό .

Επανακυκλοφορία

Το καλοκαίρι του 2004 το άλμπουμ επανακυκλοφόρησε με τον τίτλο "Παράξενες Εικόνες: Summer Edition 2004" και περιείχε ένα επιπλέον CD με 5 remix των τραγουδιών Εγώ Μωρό Μου, Έχω Πεθάνει Για Σένα, Φεύγω και Είσαι μαζί με το βίντεο κλιπ του Μην Ψάχνεις Την Αγάπη

Βίντεο κλιπ

Από το άλμπουμ οπτικοποιήθηκαν τα τραγούδια Τρένο, Είσαι, Έχω Πεθάνει Για Σένα, Μην Ψάχνεις Την Αγάπη και Ψυχεδέλεια.

20 Χρόνια Super FM 104,8

Με αφορμή τη συμπλήρωση είκοσι χρόνων λειτουργίας, ο κυπριακός ραδιοφωνικός σταθμός Super FM, κάλεσε τους ακροατές του να ψηφίσουν τα εκατό καλύτερα τραγούδια. Σ' αυτή την ψηφοφορία το Τρένο έλαβε την 11η θέση.